Gazdag László

VAN-E ÉLET A HALÁL UTÁN?

Összefoglaló ismertetés

A szuperfolyékony vákuuméter
    Előadásomban a Kairosz Kiadónál levő, azonos című könyvkéziratom tartalmát foglalom össze. Ez viszont épül A teremtés titka c. könyvem (Alexandra K. 2004) anyagára, csak elhagyva belőle, pontosabban a függelékbe száműzve a matematikai apparátust.

    Kiinduló pontom: a vákuum (éter) egy szuperfolyékony és szupravezető, kvantumos szerkezetű közeg, amely szupersűrű is egyben. Az atomos szerkezetű világban a szuperfolyékony hélium modellezi. Az ilyen közegekben a hullámterjedés nem konstans sebességű, hanem a frekvenciaspektrumot kiegészíti a sebességspektrum, vagyis különböző sebességű hullámfrontok szétfolyó halmaza minden hullámcsomag.

    Az 1883-ban elvégzett Michelson-Morley kísérlet helytelen értelmezése volt az éter elvetése, ugyanis klasszikus közegként fogták föl, és nem szuperfolyékony közegként. (Igaz, ezt a jelenséget csak 1911-ben fedezte föl Kammerlingh-Onnes.)

    A különböző sebességű elektromágneses hullámfrontok közül mi mindig csak az éppen c sebességűt tudjuk észlelni. A c-nél nagyobb sebesség esetén nem alakulhat ki kölcsönhatás, ezért észlelhetetlen az ilyen hullámfront. Újra kell tehát gondolni a speciális relativitáselméletet. A fénysebesség állandóságának posztulátuma helyébe az érzékelhető fény sebességének állandósága lép. Ezzel egyben feloldjuk a fénysebesség, mint abszolút sebességkorlát kritériumát. Lehet c-nél nagyobb sebesség, de akkor nincs kölcsönhatás, a hullámfront észlelhetetlen.
A lélek, mint örvénylenyomat a vákuumban
    László Ervin szerint a lélek az emberi agy információhalmazának holografikus lenyomata a szuperfolyékony vákuumban. Szerinte a halál után, a széteső agy eme hologramlenyomata visszamarad a vákuumban. 

    Ezt a logikát továbbfejlesztve: nem statikus hologramlenyomat, hanem dinamikus örvényhalmaz lenyomat a lélek. E modell alapja Russel J. Donelly amerikai fizikus cikke a Tudomány (Scientific American magyar nyelvű kiadása) 1989/1. számában megjelent Szuperfolyékony turbulenciák c. cikke. Donelly a szuperfolyékony héliumban kvantált örvényeket mutatott ki: az örvénymag körül a héliumatomok kvantált pályákon keringenek, akár az atommag körül keringő elektronok. Donelly azt is kimutatta, hogy az örvénymagok összekapcsolódhatnak a végüknél, és bonyolult alakzatokat alkothatnak. Ha egy ilyen örvény, vagy bonyolultabb örvényhalmaz létrejött, mindaddig fönnmarad, amíg a szuperfolyékony állapotot fenntartjuk, ugyanis az ilyen közegben nincs az alkotórészecskék között disszipáció.
    A mikrovilágban minden „forgó” (pontosabban spinnel rendelkező) objektumnak van mágneses momentuma, pl. az elektromosan semleges neutronnak is.

   Hipotézisem: az agy terében mágneses momentummal rendelkező kvantált örvények hordozzák az információ egységeit, hasonlóan a számítógép mágneses memóriájában levő mágneses mezőkhöz. Vagyis a statikus hologramlenyomat elképzelést egy dinamikus modell, az örvénymodell veszi át.
A kvantumvákuum alkotói
    A kvantumvákuum kontinuum háromféle szubatomi alaprészecskéből, vákuumbozonból áll: foton, graviton, gluon. Ezek egyben a három alapvető kölcsönhatás közvetítő részecskéi is. A három alapvető kölcsönhatás: gravitációs (tömegek közötti), elektromos (töltések közötti), erős (kvarkok közötti) kölcsönhatás. Mindegyiknek van mágneses kísérője: gravitomágneses, elektromágneses, erősmágneses kölcsönhatás. Felfogásom szerint az erősmágneses kölcsönhatás azonos a gyenge kölcsönhatással, amely tehát nem önálló kölcsönhatás, ahogy ma fölfogjuk.

    Halálunk után a széteső agyszövet helyén visszamarad a vákuumban az ott hordozott információ tömeg, kvantált örvények bonyolult kapcsolatrendszereként. Ahogy a rómaiak mondták: non omnis moriár. (Nem halunk meg egészen.)

